यस प्रदेशमा २३ अर्ब ४८ करोड ३५ लाख ९० हजार पूँजी लगानीमा ९६ ठूला उद्योग दर्ता भई सञ्चालनमा रहेको तथ्याङ्क आर्थिक मामिला तथा योजनामन्त्री झपटबहादुर बोहराले प्रदेश संसद् बैठकमा प्रस्तुत गरेको श्वेतपत्रमा उल्लेख गरेका छन् । सञ्चालनमा रहेका उद्योगले ८ हजार ७ सय ५० जनालाई प्रत्यक्ष रोजगारी दिएको छ । ती उद्योगहरूमध्ये खानेतेल, गहँुको पिठो, साबुन, इँटा, चिनी, बिस्कुटलगायतका उद्योगले आफ्नो क्षमताअनुसार अझै उत्पादन गर्न सकेका छैनन् । उद्योगमैत्री वातावरण नहुनु, एउटै आयात–निर्यात नाका नहुनु, विद्युत् समस्या, उद्योगमा लगाउने रकम जग्गा किन्नमै ठिक्क हुनुलगायत समस्याले ठूला उद्योग यस प्रदेशमा आउन नसकेको नेपाल उद्योग वाणिज्य महासङ्घ ७ नम्बर प्रदेशका अध्यक्ष शङ्करबहादुर बोगटीले बताए । स्थानीय सरकार र प्रदेश सरकारको हकअधिकार के भन्ने विषय अन्योलमै रहेकाले तत्काल ठूलो लगानी आउने सम्भावना नभएको उनको भनाइ छ ।
